בית החייל בבאר שבע

**בית החייל על שם יעקב דורי בבאר שבע** הוא מתקן של האגודה למען החייל הפועל כבית החייל בבאר שבע. הוא נקרא על שמו של רמטכ"ל צה"ל הראשון, רב-אלוף יעקב דורי. בית החייל הראשון בבאר שבע החל לפעול מיד אחרי שחרורה באוקטובר 1948 במבצע יואב במלחמת העצמאות. בית החייל שכן אז בבניין בית הספר לילדי הבדואים ותפקד כך עד אמצע שנות ה-70 של המאה ה-20. ב-שנות ה-70 נבנה מתחם מודרני שנחנך בשני שלבים, ב-1976 וב-1979 ומשמש מאז כבית החייל בבאר שבע.
## בית החייל הראשון
שמאל|ממוזער|250px|בית החייל בבית הספר לילדי הבדואים (1950)
בזמן שחרור באר שבע מכיבוש הצבא המצרי במבצע יואב, באוקטובר 1948, נפגע בניין בית הספר לילדי הבדואים, אך תוקן מייד ובאופן מיידי החל בו שימוש להלנת חיילים. ביוני 1949 נחנך במבנה באופן רשמי בית החייל. בטקס החנוכה הכריז יושב ראש הכנסת יוסף שפרינצק: "באר שבע תהיה באר החיים ללוחמי ישראל". הבניין שופץ, ובקומה הראשונה נבנו חדרי כושר, חדרי עיון, אולם ספורט, מועדון ומשרדים; הכיתות בקומה למעלה שופצו והיו למגורי החיילים. עד אמצע שנות ה-60 של המאה ה-20 היו בו 74 מיטות וניהלה אותו ד"ר רחה שטסל. המבנה שימש כבית החייל וכמשרד קצין העיר במשך כשלושים שנה. בשנת 1979 הועבר בית החייל למבנה של קבע ואיתו משרד קצין העיר.
## בית החייל הנוכחי
שמאל|ממוזער|250px|בית החייל בבנייה (1973)
שמאל|ממוזער|250px|החזית הדרומית של בניין חדרי הלינה (1979)

### תכנון ובנייה
בתחילת שנות ה-60 של המאה ה-20, הקצתה עיריית באר שבע מגרש של 10 דונם לוועד למען החייל, עבור בניין חדש לבית החייל. בתחרות לתכנון הבניין החדש זכתה הצעת האדריכל אדם איל ממשרד דוד בסט ואדם איל. אולם, נדרשו סכומים גדולים לרכישת הקרקע ממינהל מקרקעי ישראל. תוכניתו של הוועד למען החייל למכור את בית החייל הישן ליזמים ולממן בכך את רכישת הקרקע, סוכלה לאחר מחאות התושבים על הרס אפשרי של הבניין הטורקי.

ב-1967 עדיין לא נרכשה כל הקרקע הדרושה להקמת בית החייל החדש. באוגוסט 1968 החלו עבודות הבנייה, וב-6 בנובמבר 1968 הונחה אבן הפינה למבנה בטקס חגיגי בהשתתפות שר הביטחון משה דיין.כמו כן, נשא דברים יו"ר האגודה למען החייל בבאר שבע, מיכאל הנגבי. התקציב לפרויקט באותה עת, עמד על כארבע מיליון לירות. המקורות שתוכננו לתקציב היו הוועד למען החייל, משרד הביטחון ועיריית באר שבע. המגרש שהוקצה למבנה היה בגודל של 16 דונם ונמצא ליד הצומת המובילה לחצרים, בסמוך לכניסה המערבית לעיר. הוקמה ועדת היגוי ציבורית לפרויקט שהורכבה מהאישים: יושב ראש - ראש עיריית באר שבע -אליהו נאוי, מפקד פיקוד דרום - אלוף ישעיהו גביש, הממונה על מחוז הדרום במשרד הפנים - יצחק ורדימון, מפקד נפת הנגב במשטרת ישראל - סגן ניצב חיים תבורי, נשיא בית המשפט המחוזי - שלמה אלקיים, מנכ"ל משרד הביטחון, ראש אכ"א ונציגי הוועד למען החייל והחברה שבבעלותה הנכס - "נכסי חייל". עד 1972 עדיין עסקו בגיוס תרומות שיאפשרו את תחילתו של השלב הראשון בפרויקט.

בית החייל בשלב הראשון שלו נחנך ב-30 בינואר 1976. שלב זה כלל שטח של 4,000 מ"ר ובהם 78 חדרי לינה, מועדונים, ספריה, חדר מוזיקה, חדרי לימוד, מרפאה וקפיטריה. עלות הפרויקט עד שלב זה הייתה 9 מיליון לירות.

בשנים שלאחר מכן נמשך גיוס הכספים, וב-16 במאי 1979 נחנך חלקו השני של המתחם במעמד מפקד פיקוד דרום, אלוף דן שומרון, רמטכ"ל צה"ל לשעבר, רב-אלוף (מיל') חיים לסקוב ויו"ר האגודה למען החייל -יעקב פרי (פרולוב). בסיומו, כלל המתחם שטח של 18 דונמים. בבית החייל היה מקום לינה ל-320 חיילים וחיילות. כמו כן, כלל הבית חדר אוכל ומטבח שנועדו לשרת כ-250 סועדים, בית כנסת, מרפאה, קפיטריה, חדרי לימוד, שלושה מועדונים, מגרשי ספורט ושתי בריכות שחייה. תכנון הנוף של המתחם נעשה על ידי יוסף סגל.

### משנות ה-70 ועד היום
בבדיקה שנערכה ב-1995 נמצא כי בית החייל בבאר שבע הוא השני בישראל במספר לינות החיילים בו, 107 אלף לינות בשנה (בית החייל באילת במקום הראשון עם 120 אלף לינות).

## קישורים חיצוניים

* בית החייל בבאר שבע, באתר האגודה למען החייל

## הערות שוליים

קטגוריה:האגודה למען החייל
קטגוריה:באר שבע: מבנים